Hinterland (album)

Hinterland er debutalbumet til det norske progrock-bandet Wobbler, utgitt 6. september 2005. 

Albumet består av fire låter hvorav en varer i 41 sekunder, en på nesten 13 minutter, en som er over 15 minutter lang samt tittellåten «Hinterland», en episk låt som er på nesten 28 minutter. Bandet spilte inn albumet i peroden fra juni 2004 til februar 2005 og keyboardist Lars Fredrik Frøislie beskriver innspillingsperioden som «en lang og smertefull prosess med mange opp- og nedturer». 

Musikken på albumet er inspirert av den klassiske progressive og symfoniske rocken fra 1970-tallet, med et variert lydbilde som kan minne om band som Yes, Genesis, Emerson, Lake & Palmer, King Crimson, Van der Graaf Generator, Gryphon og Gentle Giant. Wobblers debutalbum ble hyllet for sin moderne versjon av klassisk progressiv rock, men kritikere påpekte også at bandets musikk innimellom lå farlig tett på inspirasjonskildenes. Wobbler spilte i 2003 inn en demo med låtene «Imperial Winter White Dwarf» og «Leprechaun Behind the Door» og gjorde de tilgjengelig via digital nedlasting. Låtene kom ikke med på debutalbumet, men ble senere omarbeidet og gitt ut i 2009 på bandets andre album, Afterglow, med titlene «Imperial Winter White» og «In Taberna». 

Gjestemusikere på albumet er Ketil Vestrum Einarsen på fløyter og vokal, Ulrik Gaston Larsen som spiller teorbe og barokkgitar, Paulina Fred på blokkfløyte og Aage Moltke Schou medvirker med perkusjon. Plateomslaget er et maleri av den amerikanske kunstneren Michael Bennett.

Hinterland er per juni 2025 rangert på 39.-plass på ProgArchives' liste over de beste progressiv rock-albumene utgitt i 2005.

Sporliste
 «Serenade for 1652» (0:41)
 «Hinterland» (27:47)
 «Rubato Industry» (12:45)
 «Clair Obscur» (15:37)

 Personell 
Lars Fredrik Frøislie – clavinet, Hammond B3, Mellotron, Mini Moog, cembalo, piano, glockenspiel, bakgrunnsvokal
Martin Nordrum Kneppen – trommer
Kristian Karl Hultgren – bass, alt- og tenorsaksofon
Tony Johannessen – vokal
Morten Andreas Eriksen  – gitar, mandolin, tamburin, kazoo

Andre medvirkende
Ketil Vestrum Einarsen – fløyte, vokal
Ulrik Gaston Larsen – teorbe, barokkgitar
Paulina Fred – blokkfløyte
Aage Moltke Schou – perkusjon

 Referanser 

 Eksterne lenker 
Hinterland hos AllMusic.com
Hinterland hos Discogs.com
Hinterland hos ProgArchives.com

Kategori:Debutalbum fra 2005
Kategori:Wobbler-album
Kategori:Norske debutalbum